Cesarhanmun/geonobi-data huggingface dataset:
地名: 義州 (平安道, 府)
年: 1529.0

○辛丑/領議政鄭光弼、左議政沈貞、右議政李荇等啓曰: "今見弘文館上疏, 言臣等多有所誤之事。 每以他人所言, 辭避爲難, 故但啓臣等之意。 今年果爲旱甚, 秋成已近, 而凶歉將至, 京畿尤甚, 然不可以此長爲避殿。 近來朝參、常參, 接群臣等事, 久廢不行。 請復正殿, 依例聽事何如?" 傳曰: "弘文館上疏之意, 蓋欲上下操心而言之。 所當省念, 不須辭免, 啓意至當。 且見八道雨澤書狀, 周足之處, 雖或有之, 然旱乾居多。 又於頃者, 雖似小雨, 京中亦不足。 今年之旱, 近古所無。 豈可以一小雨, 遽復正殿乎? 接群臣等事, 果久廢矣。 然農事至重, 姑見農事偶然而後, 當復正殿也。" 光弼等再啓請復正殿。 傳曰: "今年旱災, 固非偶然。 今秋節纔入, 旋卽復殿, 未安於心。 且今年災傷, 敬差官, 當依例差送, 但不無弊。 前例亦有抽牲摘奸事。 如此則守令不知某處抽牲, 而必爲之操心矣。 其議啓。 成宗朝乙巳年, 亦有旱災。 其時上下所爲之事, 書啓見之, 則於各道遣賑恤使, 而其時亦有言其弊者。 以今觀之, 如賑恤使, 則弊果有之, 似不可爲之矣。 其備荒摘奸及問民疾苦等事, 雖似文具, 而不無其弊, 然亦念民瘼之事, 其別遣剛明朝官何如? 昨日所敎點馬差送事, 今年失農, 弊亦不無, 其不得已差送處則已, 若非不得已處, 姑勿差遣何如? 幷議啓。" 三公啓曰: "雖遇災, 不可終年避殿, 請速復正殿視事。 抽栍摘奸事, 若於各道發遣, 則御史等所經各官, 務欲多捉, 雖用心救荒守令, 亦或被捉見遞, 徒爲煩擾, 其弊尤甚。 依前例, 敬差官擇送爲當。 且備荒諸事, 遣官摘奸, 則爲守令者, 謀免己罪, 責令民間儲蓄, 故民以斗米, 易其橡實, 以塞摘奸之責。 不能爲口食之資, 其弊反有甚焉。 其備荒及訪問民間疾苦事, 專委監司, 而糾檢爲當。" 光弼與左參贊趙元紀
              
                【皆司僕寺提調。】
              議啓曰: "點馬事, 已曾通于兵曹而議之。 慶尙、全羅等道, 則已於前年爲之, 忠淸道, 則今年所當差送, 而今聞牧場所在各官, 旱災尤甚, 不可送也。 獨咸鏡道, 今年當送, 然只於今年不點而已, 亦不緊急, 自上裁斷。" 三公又啓曰: "昨日下問金甘佛等, 照律公事, 上敎果爲至當。 金同難謀背本國, 其罪極大, 其指示致令逃躱者, 罪不免死。 此事朝廷所共駭愕, 而刑曹不計本罪, 只見推案, 論以凡盜。 果誤爲照律, 臣等之意, 此二人皆不當免死也。 聞義州如此之人, 多有泛濫。 若不痛治, 此人無以懲後。 依初決案處決爲當。" 三公及左贊成金克愊、左參贊趙元紀、右參贊韓效元等, 以疑獄公事取稟曰: "永興囚李毛知里, 敺打龍水潤之時, 無証見之人, 而雖渰水致死, 其傷處猶可以至此。 且受刑五十餘次, 雖勿推無妨也。 豐德囚姜哲石, 其奉足梁得夏, 其初敺打則然矣。 然逢打之後, 非不卽起身, 而仍死也。 本家下歸後身死, 其屍曾已埋葬。 及哲石下番累朔後, 呈狀推之。 當初若知將死, 則哲石何以其騎卜馬授送乎? 況下歸後, 久而身死, 此人情迹, 不爲已甚。 常時則雖誤殺, 罪至於死, 今方因旱伸理之時, 此涉於疑獄, 亦當分揀。 通津囚金億善, 其初會飮時, 韓山乞食於其處, 仍偸鍮鉢。 以此年少之人, 敺打之事則然矣, 而時未得情, 刑訊今至八十餘次。 意亦別無他情, 然敺打明白, 而傷處亦多, 此則不可的謂疑獄也。 水原囚銀丁, 本夫勿金殺害事, 雖受刑發明, 大抵奸(夫)
                〔婦〕
              殺害本夫, 則自當受罪, 而且其父, 曾已服招, 依刑曹公事何如?" 
                【刑曹啓目曰: "良女銀丁, 其父革孫相奸事及殺害本夫勿金事, 受刑百五次發明, 而革孫則勿金殺害情狀, 其女相奸節次, 一一納叚。 銀丁則忍杖隱諱, 加刑得情事, 移文何如?"】
              傳曰: "果復正殿, 然後依例視事, 而大臣亦再三言之, 當復正殿也。 咸鏡道點馬事, 今年旱荒, 姑勿差遣。 銀丁事, 以刑曹公事爲當, 故依允。 金甘佛等事, 刑曹有何意乎? 但計盜馬之事, 爲之如此也, 其詳覈可也。 李毛知里、姜招石事, 勿推亦可也。 他餘啓意知道。" 三公等又啓曰: "黃海道盜賊事, 黃孟文乃其眞盜, 而其初他無現出之處。 但以尹世弼進告推之, 而李自同、朴永山, 則尹世弼進告單子內, 名字載錄而已, 作賊事狀, 不爲現出, 而朴哲同
              
                【朴永山子。】
              , 則單子內, 名字亦無。 此人等皆以白丁, 至爲荒唐, 然但以一人進告之事, 數多加刑, 似爲未便。 依刑曹公事,
                【以疑獄勿推, 爲公事故云。】
              勿推何如? 喬桐囚私奴萬同,
                【崔元孫之奴。】
              , 與其主逃奴推捉時, 逃奴等拒捕橫逆, 有一老病之女, 立門內, 揮之以劍, 使人不得入。 萬同亦以杖揮之而誤觸, 仍而致死云。 其主所言, 不能違逆, 而有誤觸致傷之弊。 老病之人, 致死亦易。 且雖其主所爲, 亦難於發明, 故以身當之, 而其傷處, 腮頰間, 雖暫有之, 亦不緊關。 況崔元孫, 曾以此事, 死於獄中。 刑曹以爲疑獄, 而臣等之意, 亦以爲當也。 幷取稟。" 傳曰: "啓意至當。 此公事, 其爲粘目以啓可也。" 政府又議啓曰: "頃見弘文館、司諫院所上疏箚, 有曰: ‘遷謫之中, 豈無冤枉者?’ 云, 而不分明言之, 不知指觸某人。 故己卯年被罪人等
                【金湜之流。】
              , 意謂欲放其類, 而人心搖動。 上疏箚之意, 未知其何如, 而必不指此類也, 然人心則搖動如此也。 此意, 但當自上知之而已。" 光弼獨啓曰: "前者, 以丙寅年靖國時, 被罪人及安處謙私記所錄人等分揀事, 臣亦於經筵, 因旱災啓之, 而臣則的指其某事矣。 今此疏箚, 不的指某事, 故人心搖動如此也。" 傳曰: "弘文館、司諫院疏箚所言, 伸理冤枉事, 予意以爲, 謹災之時, 必泛然言之也。 前者領相於經筵, 啓之曰: ‘安處謙私記書名人及靖國時, 被罪年少之人, 分揀放送。’ 云。 其時臺諫卽啓之曰: ‘如此之事, 決不可爲之。’ 且言其不可數赦之意。 予意亦以爲, 安處謙私記書名人, 雖似曖昧, 而分揀爲難。 靖國之事, 亦爲久遠, 難於分辨。 若分辨其某某人放送, 則物論亦必不無, 故不分明答之矣。 頃者諫院上箚, 亦言伸冤枉之事, 其後分析來啓曰: ‘本意非欲放有罪之人, 而物論以爲未便, 仍爲避嫌。’ 今諫院及弘文館疏箚, 未知的指某人也。 然私記書名人及年少黨流, 有關國家。 必不指此輩, 而乃泛言之也。 若聞此言而施行, 則人心之搖動宜矣。 旣不施行, 則人心何以搖動乎?"
地名: 義州 (平安道, 府)
年: 1537.0

○領議政金謹思議: "今此天使, 陛辭數月, 沿途留連, 至今未達, 中外弊事, 不可勝言。 大違皇華靡及之意, 今又移咨, 前古所無, 觀之驚駭。 且女樂, 乃本國俗樂, 用之已久。 前此天使往來, 時或却之, 時或用之, 而不聞移咨禁之也。 但恐咨內, 只禁婦人答應之事, 而不及女樂之用, 無乃雖非正禮, 本國宴享, 則以此成禮, 故不擧論乎? 臣嘗爲延接都監郞官時, 支供各司, 令婢子進排于都監, 頭目適見之, 大駭曰: ‘本國素稱禮義之邦, 而何使女人爲官役乎?’ 以此觀之, 女人服役者稱答應, 而欲爲禁革者耶? 若定不用女樂, 則擧前使舊禮而請之, 如又却而不許用也, 則用男樂無妨。" 左議政金安老、右議政尹殷輔議: "今華使所爲, 多前所未聞之事。 冬前銜命, 流蕩中途, 經春稽滯, 使彼此沿途, 受困不細, 似非使節之宜。 驗氷于江, 俾整船艦, 專价往返, 乃至數四, 騷擾亦甚。 況此驛館禁婦, 至移遼咨, 實所未解。 大抵百里不同風, 千里不同俗。 雖古昔方內, 列國風俗, 自不能一。 於是有觀俗編詩之官。 況海外俗舊, 一天使安得卒革哉? 先前天使, 行到我國, 臨宴設樂, 容有却之者矣, 未聞移咨禁革, 以失諮諏之體, 若此之甚者也。 其所云多用婦女答應者, 非專謂供站婢子, 與閑雜觀光之女。 以先年使職禁革之語觀之, 則必指女樂而云耳。 然國俗自來已久, 天使之行, 非一再。 捨是則無以成樂, 樂不成而禮獨行者, 未之有也。 都中則猶可備男樂, 一路則勢難卒設。 天使到義州, 令李和宗先擧咨意, 謂之曰: ‘大人淸風, 小邦旣已欽服。 敢不遵承? 第以遐方舊俗, 正難卒變, 且去樂與舞, 則樂不能備。 尊朝命餉使臣, 莫大之盛禮, 焉有樂缺而禮成者乎? 況疆理之分, 俗自不同, 採謠之職, 所不廢者, 故自昔天使, 皆寬容不拒。’ 以是因便取稟, 試觀其意, 若或牢拒, 則只用伶伎, 勿設女樂爲便。 都中則預措男樂, 臨時取便甚當。"
地名: 義州 (平安道, 府)
年: 1539.0

○伴送使蘇世讓, 復命後啓曰: "《皇華集》凡五卷, 皆已楷寫而來, 然錯誤處尙多。 御覽後還下, 則令從事官等,
                【崔演、嚴昕、林亨秀。】
              常仕于校書館, 校正印出何如? 日記, 備載一行之事, 故敢獻權近
              《應制集》,
                【權近, 國初人, 於太祖朝, 以請國號赴京。 大明
                  太祖高皇帝, 聞其能詩, 特賜引見, 命題賦詩, 大加稱賞, 又賜御製。 權近東還, 編次成秩, 後人名之曰《陽村先生應製集》。】
              館伴金安國, 進于天使而求詩, 天使製贈, 且曰: ‘集中有高皇帝御製詩, 名之以《陽村》
              
                【權近自號。】
              
              《先生應制詩》, 似乎不恭。 宜改曰《應制承恩錄》。’ 又謂欲得印本觀之云。 請印送何如? 天使所製詩, 平安道則已楷寫, 刻板懸掛矣, 黃海、京畿兩道, 則未及爲之。 令能書人, 楷寫下送何如? 郭山孝女金四月之碑,
                【四月其母得惡疾, 斷指和藥以進, 母病卽愈, 立碑道左, 以旌孝行, 天使過此, 則必賦詩。】
              以三尺惡石造之, 立於田頭草萊之間, 於天使所見, 殊爲埋沒。 今則飢荒最甚, 功役亦重, 不可爲也, 姑待豐歲, 以熟石改造, 立之路傍高處何如? 葱秀山、翠屛山
              
                【二山俱在黃海道
                  平山府。】
              碑閣
                【天使董越
                  《葱秀山記》, 吳希孟
                  《翠屛山賦》, 皆立碑山下, 又起高閣, 以庇風雨。】
              過大, 而今天使所製詩文亦多。 若刻碑立閣, 則弊甚不貲。 請楷寫刻板, 懸掛閣內何如? 天使所經, 一路凶荒, 義州、龍川、鐵山等邑, 饑饉尤甚, 人馬困斃, 勢將難支, 而往年田稅, 督徵不已, 嗷嗷溝壑, 至爲矜悶。 請量減田稅何如? 安州, 關防重地, 使臣來往, 亦絡繹相繼, 而近來厲疫大熾, 官奴婢死亡殆盡, 將爲棄邑。 奴婢令該曹量定, 以開蘇復之策何如? 京畿、黃海、平安三道, 天使宴享, 豐殺不同, 軍威兵卒,
                【天使前後擁衛事。】
              多寡亦異。 從一磨鍊, 以定後規何如? 天使所請
地名: 義州 (平安道, 府)
年: 1543.0

○平安道觀察使閔齊仁書狀曰: "義州牧使呈, ‘今五月初二日, 唐人等男女幷百餘名, 乘馬尙船, 多數來向此邊, 禁止爲難云, 卽令陪牌十五名及通事等, 探問其奔馳出來之由, 且嚴明開說, 雖遇事變, 使不得越江渡來之意, 答曰: 「㺚子三千餘名, 到松鶻山前, 自金石山, 至權頭山, 縱兵擄掠, 故出來也。」 移時之間, 唐人等還入歸曰: 「㺚子今已搶擄而去」, 或有號哭之人, 審問其緣由, 則答曰: 「二十餘名被擄也。」 雖不得的知虛實, 而傳通于水上水下, 更令整齊軍馬, 以待變也。’ 設使復有如此事變, 數多衝斥出來, 則禁止爲難, 何以爲之?" 傳曰: "近者胡奴到滿浦, 告遼賊之變, 兩度皆實。 防備之事, 措置爲可。 且以人情言之, 則上國之人, 避亂渡江暫留, 定變後還送, 此實厚意, 但恐有後弊, 何以爲之? 其議于三公。" 三公議啓曰: "歸順彼人等, 賊變進告之言, 前後相孚。 其將犯我邊境, 不可保其必無。 令平安道兵使, 防備諸事, 倍前措置, 常如敵至, 日夜待變爲當。 唐人等迫於賊耗, 避之無地, 如窮鳥投免, 義不可拒, 在所容受。 雖數多衝斥而來, 賊退則自還本土, 今後如前遇賊出來, 毋更力拒何如?" 答曰: "知道。"
地名: 義州 (平安道, 府)
年: 1544.0

○辛卯/傳于政院曰: "今觀平安道監司啓本,
                【"義州居私奴千石等, 交通唐人
                  李正、金才, 潛齎銀鐵, 恣行販貿。 右唐人等潛來千石家, 爲巡江軍卒所捕, 就行推問, 千石則時往唐人家未還。 使謝恩使沈光彦等, 護送軍馬, 捉拿出來囚禁矣。 同犯人李業孫在開城, 已自本道移文, 秘密捕捉, 京居人徐業從, 請令捕治。"】
              所稱徐業從, 令刑曹速捕可也。"

○傳于兵曹曰: "今見平安道觀察使
                【柳灌】
              啓本,
                【"唐人來義州越邊言: ‘㺚子等作耗於淸河等浦, 約以草密則寇抄於方山等處’ 云, 故今方整齊軍馬待變事。"】
              至爲可慮。 唐人之言, 不可謂虛也。 如方好義者, 給軍官二人以送, 備禦過夏何如? 此非如倭奴之比, 不可緩忽, 故議之。" 判書丁玉亨等回啓曰: "㺚子等作耗如彼, 若送方好義, 則邊備果堅固矣。 但已有節度使, 而又別遣秩高之人, 則各別措置, 勢似難齊。 作耗之事, 雖不可預慮, 然姑待以送何如?" 傳曰: "平安道非如他道, 防禦最緊, 故曾欲設左、右兵使矣。 若加設則弊多, 而又送秩卑人, 則臨下無威, 號令不行。 故送方好義於方山鎭以禦, 則此乃有武才人也, 邊備必固矣。 兵使雖在, 而勢不能一一防備於小堡矣。 兵曹以此意不能獨斷, 而議于大臣以處。 若姑待, 則今當草密之時, 恐衝東擊西, 不及防禦也。"

○壬申/以搜銀御史鄭源書狀, 下于政院曰: "所犯, 令工曹處置。 觀此於乙云、都致等在於彼處, 通事、奴子等乃京居者也。 常時, 義州人如此現犯, 則其事干, 皆在於彼處, 故令於所在處, 推鞫例也。 通事、奴子等, 當拿來于京, 而似爲有弊, 欲令竝於其處推鞫矣。 若使都事
                【尹仁恕】
              推之, 則都事已有所受之任,
                【金千石, 唐人家往來賣買推鞫事。】
              久離本營, 亦爲未穩。 鄭源業已下去, 仍留推鞫何如? 速問于該曹以啓。 且觀此書狀, 以爲通事多有辭連, 慮其越江臨迫, 不敢囚之, 而只囚其所接奴子云。 其計亦實不謬, 但以御史而如此, 恐有後弊。 此意, 政院知悉而已。"
地名: 義州 (平安道, 府)
年: 1546.0

○己卯/上御朝講。 領經筵事洪彦弼曰: "雷變非常, 天必有意, 至爲惶恐。 近來自上每以人心不順, 邪說不止爲念, 小臣自中宗初年始仕, 深察我國之人心, 善者恒少, 不善者恒多。 始定大事之後, 則人言必多。 中宗靖國之初, 尙興雜說, 屢經獄事, 我國人心, 自古亦然。 今雖有邪說, 勿爲動念, 鎭而定之, 則歲月漸久, 人心自安, 習俗自變矣。 且所謂恐懼修省之說, 雖曰陳言, 有自出也。 周公論《易》洊雷震大象曰: ‘君子以恐懼修省。’ 今於新政之初, 務就學問, 恐懼修省, 則天可格災可消矣。 且小臣每欲以一事啓之。 昇平日久, 南方之事, 極爲可慮。 當初倭奴絶和之時, 朝廷憤倭奴書辭之不遜, 遂絶之。 但近年我國, 連遭國恤, 一不來弔, 慮有邊釁也。 古云儲將, 今必擇其可爲大將及裨將者, 儲之爲當。 成宗以邊脩、金世勣, 一時拜承旨, 此亦儲將之意。 古云: ‘文武幷用, 長久之術。’ 今若六曹、承政院, 以武臣竝擬, 使之激礪何如? 且今武臣, 貴其年少而棄其衰老, 昔漢之趙充國、晋之王濬, 皆垂老之人也。 閔齊仁曾爲義州牧使、咸鏡兵使, 其於邊事, 備嘗知之。 國有大事, 則此人可用。"
地名: 義州 (平安道, 府)
年: 1550.0

○辛巳/掌令李士弼啓曰: "義州入居人金叔進妻業加, 漢城府推刷, 牒報本府, 曾已定限督送矣。 前年冬, 小臣爲掌令時, 業加夫哲孫, 逐日呈訴於府曰: ‘業加少時, 與叔進交嫁, 今已棄別年久, 故交嫁居生, 而招爲叔進妻, 督令入送, 深憫。’ 云。 大司憲具壽聃以爲, 果涉疑似, 力主分揀, 小臣及他同僚, 亦從其議。 今則府中風聞, 罪人陳復昌, 潛嫁其奴哲孫, 謀欲仍留, 陰囑圖之。 故方以懸鈴, 捉致哲孫矣。 小臣聞, 壽聃陰聽復昌私囑, 强自發議, 而不審發機之由, 不能力折, 苟且從之, 至爲無狀。 今且府中, 辨定復昌奸譎之罪, 決不可同參, 請遞臣職。" 答曰: "臺諫因一時所聞, 而長官旣以所聞發議, 則不可不同參。 其勿避嫌。"

○義禁府啓曰: "李致旣已拿來, 其罪關重, 請三省交坐推問。" 傳曰: "如啓。"
                【喪人李致供: "致, 前年五月二十三日, (惟新)
                      〔維新〕
                    
                  縣監除授, 六月初六日到任。 十餘日名不知全姓、朴姓二三名, 持連名呈狀議送, 到付於縣。 其狀辭緣, 則不得詳記, 其大綱, 則崔賀孫以其同生兄歐打罪, 入居義州, 而率妻子逃來, 當初入居時, 或成罪或作證人等, 每爲怨望, 持弓矢夜間窺伺, 謀害辭緣, 推考治罪云。 發差捉來, 持弓矢謀害情跡, 則事證不明, 不得取實, 而入居逃亡, 不得已取服, 後當還入送, 故推考則曰: ‘不是逃亡, 受由出來。’ 而不納受由狀。 且當初同入送子枝, 隱諱不肯直招, 故不得已報監司, 刑訊, 賀孫臨刑訊, 高聲大唱曰: ‘吾欲告變, 而被囚禁府, 我後當告變。’ 云。 致聞之驚愕, 因問之曰: ‘汝所告變, 何時事乎? 今時事耶?’ 答曰: ‘洪胤餘孽尙存。’ 又云今: ‘亦豈無乎?’ 致以爲殊常, 更問曰: ‘何不卽告, 被囚已久, 亦不發說, 刑問臨時, 乃始發說乎?’ 聽其言語, 顚倒無倫理, 故計料其虛事, 且徙邊逃亡人, 任意放送爲難, 且聞其言, 欲爲告變, 亦難任便處置, 故將此辭緣, 牒報監司, 則書目回送曰: ‘不得取實事, 除雜頉刑推。’ 云。 守令凡公事, 一從監司處決, 故依法杖訊三十度, 本以風病人, 因病物故。 而持回文告變事, 終不發說, 故致不知之。 況未到任前五月, 呈議送, 致到任十餘日後, 始到付, 而八月刑訊, 致死。 以臣子之心, 若有告變事, 則何敢杖殺乎? 推刷脫漏事, 致專不知之。 初懷仁縣監李殷礪, 以差使員到(惟新)
                      〔維新〕
                    
                  , 留連二十餘日, 監司令本縣官, 一同推刷。 致意以謂, 本縣之員, 當多定使令, 推刷逆黨財産, 故監司使縣監同參矣, 只多定使令之人, 致則不爲同參推刷。 至如發於言, 見於色, 反以推刷爲怒事, 毫髮不干。 但推刷時, 致言於差使員曰: ‘本邑素喜合戶, 一戶小不下三四十結, 多至於百餘結。 如崔洽則作戶人矣, 其餘則皆是他人, 以率下居生, 謂同戶所載, 不分彼此, 專數沒入, 非國家本意, 若不詳悉推刷, 則亦非懲惡之意’。 以此常常說道。 而推刷文記, 皆已上來, 致之不爲同參, 詳考憑閱, 則可以卽知。 李洪男其母求葬時, 葬軍出給事傳說, 致以爲葬洪胤之母, 義不可出軍, 故痛憤不給。 庇護逆賊, 杖斃告變人, 萬無其理。 崔賀孫推考作文, 自憲府取來憑考, 則可知其實。" 漢城府右尹李瀣供: "前爲淸洪道監司時, 差使員延豐縣監呂世琛牒報: ‘罪人呈琅婢夫甫里金名字付, 某某字田, 幾卜束, 則甫里金自己私耕田, 幷入屬公, 恐爲未穩’。 因差使員所報, 還給本主甫里金, 非所以還給罪人。 且財物等, 因差使員牒報公文, 親自點檢, 其中不緊細瑣破件雜物。 屬公後, 則已爲官物, 而或遺失, 或破毁, 則典守者, 非徒受罪生徵, 守令遞代時, 爲解由竝錄, 安料以無用不緊之物, 徒貽弊官家。 擇其中尤甚細瑣破件, 爻周而不錄於啓本, 非所以還給本主。 瀣實昏妄錯料, 他無情由。 大抵凡議論行事, 必須尋常往來, 相交款密, 然後可以吐情論議。 而具壽聃自出身後, 二十餘年間, 一不來訪, 瀣亦性本愚戇, 孤陋寡聞, 故非但壽聃, 他餘朋僚, 與瀣相從交親者鮮小。 況瀣去丁未年四月, 除拜黃海監司, 戊申年六月遞來, 同年十月又拜淸洪監司, 前年十二月遞來, 在京日月無幾。 專無與壽聃朋比議論之事。 前年秋節, (惟新)
                      〔維新〕
                    
                  縣監李致牒呈內, 崔賀孫稱名人, 以兄弟不和罪入居義州, 無緣逃還, 隱接縣地, 留連不歸。 故以入居人逃亡罪, 依法刑問事, 回送後, 同縣監更報崔賀孫以罪重入居人無緣逃來情由推問時, 持不干鄕中回文, 告變稱云, 發惡拒招, 瀣慮其假稱虛事, 謀免重罪, 情狀過甚, 依前所報辭緣, 刑推事, 更爲回送。 刑訊一次後, 因病物故事牒報。 瀣但見知而已。 豈有任情阻遏, 使不得上達之理乎?"】
地名: 義州 (平安道, 府)
年: 1561.0

○辛酉/三公、領府事、義禁府堂上、兩司長官、都承旨、同副承旨, 入推鞫廳啓曰: "朴尋
              
                【所謂崔守漢, 改名朴尋云。】
              所犯, 一一承服。
                【尋, 金海水軍, 而去庚戌年爲僧, 諸處乞糧。 或稱智欲, 屢變其名。 因往義州
                  金光山遇尹熙鼎、尹世恭等, 爲叛逆之謀。 與熙鼎等所供無異。】
              請照律。 仇加隱、金伊,
                【黃州官奴。】
              容隱朴尋, 至於藏置籠中, 已著庇護之狀, 但其兇謀, 似不相知。 受刑二次, 氣息奄奄。 枝葉之人, 不可因推闕庭, 令禁府畢推。" 答曰: "如啓。"
地名: 義州 (平安道, 府)
年: 1568.0

○司憲府啓曰: "前日下馬宴時, 侍衛承旨不能一一導禮, 致上有不揖之時, 請竝遞。 義州官奴, 濫稱天使之命, 引入太平館, 其通事拿推治罪。 前天城堡萬戶劉弘緖, 割剝縱恣, 請拿來定罪。" 答曰: "承旨事, 不允。 劉弘緖及通事事, 如啓。"
地名: 義州 (平安道, 府)
年: 1574.0

○丁未/院啓: "宗簿寺都提調, 必以屬尊宗親擇差者, 欲以德望之重, 鎭壓宗室, 使無愆違耳。 今者宗室有悖理失行者, 而宗簿寺官欲啓請治罪, 則都提調德陽君
              岐, 偏聽私囑, 固執不從, 使爲惡者益肆, 而執法之官無所措手足。 請罷其職, 以絶循私之習。" 上答曰: "王子君請罷非輕, 固不可因此而罷。 況未必實乎? 不允。" 又啓曰: "今見義州牧使狀啓, 則中朝移設鎭堡之事, 的實不虛。 所謂長甸子者, 距二十餘里設鎭之後, 唐人蔓延開墾, 漸次成村, 則與我國人烟相接, 物貨相通, 姦細之虞, 紛爭之患, 勢所必至。 將必告訴鎭官, 惹起事端, 而況饑饉荐至, 必有流移投入之弊, 撻奴侵寇, 亦有相救嫁禍之理。 此是邊將之失計, 皇上深拱, 豈知兩國邊氓之相雜, 至於此哉? 請別遣使臣, 刻日發程, 以誠懇奏聞天朝, 請勿設鎭于長甸子, 以絶後日之憂。" 上命大臣、承文院議處。
地名: 義州 (平安道, 府)
年: 1591.0

○戊寅/司憲府啓: "義州牧使金汝岉, 金山郡守任禮臣, 尼山縣監金公輝, 皆以奴事鄭澈之人, 做出崔永慶爲吉三峯之說, 自相酬唱, 顯發於梁千會等之招。 請竝罷職不敍。 石城縣監梁子徵, 其子千會拿來之後, 托稱養獄, 官庫之物, 公然輸運。 請罷職。" 依啓。
地名: 義州 (平安道, 府)
年: 1598.0

○壬寅/上引見大臣。 領議政柳成龍、行判中樞府事尹斗壽、行知中樞府事鄭琢、左議政李元翼、右議政李德馨入侍。 上曰: "國事如此, 不知結局, 在於何時。 楊經理西歸之後, 做得何事?" 成龍曰: "今無可爲事。 但義州之穀, 須運二十餘萬石, 作三分, 一分留京城, 一分運嶺南, 一分送湖南,庶可接濟大軍矣。" 上曰: "自初至今, 僅運六萬餘石矣。"成龍曰: "西海糧船, 今月粧載, 開月始得來泊, 其間風勢順逆, 亦難預料矣。" 上曰: "劉提督於予亦言, 八月可以擧事, 一擧而盡滅云。 八九百里彌漫之賊, 其能一擧而迅掃乎? 予以劉長於料敵, 今何言之易耶?" 成龍曰: "劉提督今日之重來, 頓異於前, 甚可憂矣。 中原所倚仗者劉公, 而劉公亦自任以重, 奴視麻提督輩, 而其行事反出於其下。 前日晋州之圍, 亦不救之, 今玆之一擧迅滅, 亦空言而已, 萬無相戰之理。" 上曰: "萬一兇賊大擧, 則天兵如奕碁布列, 而形勢似遠, 其能緩急相救耶?" 成龍曰: "戰守如體用, 可戰則戰, 可守則守, 未有不守而能戰者。 當初經理之設策也, 至如兄山等處形勢之地, 留屯重兵, 以爲據險之所, 而今則麻公無所住着, 移來移去云矣。" 德馨曰: "楊經理伸救奏聞, 崔天健所齎本, 已明白爲之矣, 今又遣大臣, 陳奏經理之被誣, 不可不救。 但賊情一事, 似不明白, 恐朝廷不察我國事情, 以爲只救經理而來也。 今若改之, 則頭辭以爲, 南邊撥報, 賊情叵測, 終之以大兵齊集, 糧餉若未缺乏, 小邦庶有支保之勢, 而但主管大官, 被誣回籍, 更無主管, 雖有兵有糧, 誰爲管事? 如此措辭, 請留經理之意, 在其中矣。" 上曰: "經理雖留, 不得完事。 南兵已離心矣, 但圖免於罪網也。" 斗壽曰: "劉提督聲言出兵攻賊,而受軍人千兩銀, 遂寢其議云。" 上曰: "劉公之心術, 豈待受銀, 然後知之乎?" 領相成龍曰: "劉也雖外言和親不可爲, 而實無攻戰之心。" 上曰: "予前日言之矣。 都城只有矩堞而已, 倘有意外緩急, 何以應之? 頃者兇賊變服, 至都中偵探而去, 今者草樹茂密, 而一路及津渡, 無人譏察, 雖潛師來犯, 亦無以知之。 雖非大衆, 或爲夜驚, 則何以抵當? 此誠意外過慮, 然亦不可謂之必無, 速爲議處可也。 成龍曰: "城中軍兵甚少, 不成摸樣, 禁旅亦以無糧, 稍稍散去, 極爲寒心。" 上曰: "訓鍊都監軍士, 南下者甚多, 而還來無期, 其代當爲充定。 元數多少, 則未能詳知矣, 其闕數, 卽爲充定何如?" 成龍曰: "三色軍士, 二千餘名, 而分送於屯田, 時留京中者, 無幾矣。 此軍, 唐將亦稱其可用, 自經蔚山戰之後, 益加稱賞曰: ‘此軍一千, 足當唐砲手五千’ 云矣, 劉提督麾下軍兵, 亦稱絶勝於浙江砲手云矣。 大槪浙兵則只放炮而已, 此軍則馳馬彎弓放砲諸技, 皆能之, 此所以勝於浙兵也。" 上曰: "經理撤還, 城中空虛, 今日之事, 不可置之尋常。"
地名: 義州 (平安道, 府)
年: 1600.0

○以備忘記, 傳于政院曰: "卒信城君遷葬時, 護喪使義州地下去。 行副使護軍申景禧、前都事申景禛刷馬四匹, 題給一路草料, 中使行尙膳李奉貞, 刷馬二匹, 題給一路草料, 大殿別監金水明及宮奴四名, 竝刷馬四匹, 題給一路草料。 此人等, 非自處發行公文, 須依此三張, 各成以給, 文字規式, 則依恒規。 且奴子等, 則有自此齎去之物, 故刷馬如是, 非給奴子馬也。 此意, 則政院知悉。"
地名: 義州 (平安道, 府)
年: 1607.0

○憲府啓曰: "義州, 國之西門, 守宰之任, 比他邑極重。 四五年來, 判官不得其人, 纔赴旋遞, 非但官事因此虛踈, 迎送之際, 民受其害, 不可不擇差。 新判官李守敬, 曾無莅歷, 表表名稱。 請命遞差, 其代勿論職秩高下, 十分擇遣。 訓鍊院判官韓璟, 人物庸劣; 司僕寺主簿李春榮, 處事迂踈。 請竝命遞差。 故參判黃允吉妻安氏, 使其奴呈狀: ‘宗廟令郭止善, 取其奴婢文記, 因而不給。’ 云。 臣等考其狀辭, 則粘連小紙內: ‘郭止善書給曰: 「其孽弟目不知書, 文記閪失後, 身死。」 云。’ 臣等欲知其由而處之, 推捉事知奴子則以迷劣童婢、童奴來現, 不識事體甚矣。 請命推考。 宰牛之禁, 載在令甲, 近來法綱解弛, 屠殺無忌。 舊義禁府內, 無賴光棍聚居爲黨, 每乘昏夜之間, 偸竊牛馬, 潛藏其中, 日以販肉爲業。 若此不已, 畿甸農牛, 將不久而盡, 誠非細故。 其牛馬屠殺之人, 請令捕盜廳密捕, 依律科斷。" 答曰: "允。"
地名: 義州 (平安道, 府)
年: 1610.0

○(都體察使啓曰:北道, 一自藩胡撤去之後, 凡干虜中消息, 無由得聞。 邊民之於虜也, 猶巨海、大塹之隔閡, 絶無朝夕聞問警動其心意, 兼且數年以來, 歲且少稔, 粒米狼戾, 內無艱食之困, 外絶警懼之憂, 因恬而嬉, 處若內地, 幾乎忌戰, 愚民之習, 遂成土性。 至於諸將之心, 亦習見慣聞, 因循狃安, 甚者或酒醪招呼, 湛樂度日, 見之猶太平別區。 世所謂‘戍卒枕戈閒眠’, 謂其外無憂虞, 安樂自在之謂也。 安有强寇日熾, 禍迫朝夕, 而先爲處堂之樂, 不念隱腹之禍也? 此不待智者, 而可占其爲不祥之兆也。 臣近遣從事官于三道, 有所規爲, 而唯咸鏡一道, 方在待變之地, 別無加修之事, 獨不遣之。 且近數年朝廷使令
                命, 亦所罕到, 凡本處民情利害、守令･邊將能否, 絶不上聞, 亦爲未安。 趁今江氷將釋、防備漸歇之時, 別遣公明有風力御史, 諭以朝廷之意, 使知警飭, 益加勉力, 且黜貪、崇能, 以爲聳動之擧爲當。 且黃海沿海列邑, 自經水路, 天兵往來, 無不蕩敗而其中甕津、康翎兩邑, 特爲尤甚。 甕津, 舊稱富庶, 而十餘年後, 日就凋耗, 今則將爲棄邑。 若至於盡空, 則其勢不得不合倂於傍邑, 與其旣敗而後圖, 曷若先事而講究, 俾不至於盡無也? 問其病根, 則都緣縣居諸色軍士一族、切隣之侵也。 蓋舊時水陸兵、烽燧軍、牧子、皁隷, 通共千有餘名而閑民無幾, 因亂流亡, 亡者之役, 侵及存者, 存者因而流散, 以至于今。 流亡, 七百三十餘名, 而時存, 三百七名。 以三百僅存之民, 當七百流亡之役, 一戶常供七八戶之役, 爲今之勢, 就盡而後已。 康翎之急, 又次於甕津。 他道、他邑, 非無一族、切隣之侵, 未有甚於兩邑。 公家所需亦急, 勢不可每邑而蠲之, 爲今之計, 更無善策, 唯有破格設法, 就將兩邑中流亡絶戶者, 令各該官, 或限五年, 或限十年, 切勿督捧, 只徵存者之役, 則所謂流亡者, 非遠徙而死耳, 不過避居於隣邑數十里之地而官不得尋捕耳, 如是寬之, 則人情懷土, 必當還集。 竢其還集, 徵督如舊, 則兩邊庶有保存之望矣。 且亂後北道私家奴婢, 本主侵徵無節, 至有破産蕩家, 邊地空虛, 多由於此。 故朝廷不得已權立一時之制, 使不得橫侵, 頗有其效, 而獨西方則受侵如舊, 雖不得大行於一道, 略爲定限, 如江邊列邑奴婢, 一依北道例, 如有侵暴, 或擅自率來者, 竝治守令之罪, 以爲安集之策。 且西路之弊, 無過於遼東軍馬, 一馬之直, 幾於二十疋, 歲有三行外, 別遣之數, 何可盡記? 而所用盤纏, 該司以綿布、麻布等物啓給, 厥數極多。 一行通官, 換作輕貨, 不滿一笥, 而責立馬匹, 則猶用該司之數, 及到義州, 不用本馬, 收其直以取贏利, 此甚無謂。 亦令監司及搜銀御史, 計卜立馬, 不得妄責剩數, 以爲一分之惠爲當。 本道新監司, 今當拜辭, 竝以此意言送, 以爲定制何如? 依啓。)
            

○庚戌二月十九日
              乙丑
              (千秋使許筠啓曰: "遼東都司以江上關市請罷事, 回咨我國, 移怒於貢臣之行矣。 自抽稅、鈐束方物之外, 不許齋
                齎帶土物云。 在無事之日, 一路衙門, 需索刁蹬之弊, 有不可堪, 矧此議一出, 則其要脅哄嚇之患, 必萬倍於前日。 不幸臣行, 首犯始銳之鋒, 此行停當得好, 繼往者可以無故得達。 所關寔重, 臣實悶焉。 大凡一行法外科禁, 係在使臣, 而彼中侵奪阻當之時, 周旋彌縫之責, 專屬於舌官, 其中最緊者, 上通事及堂上譯官。 而堂上則金孝純乃倭通事也。 上通事李孝三, 亦非十分伶俐解事者。 自中江委官遊府及撫按總督諸衙門下輩, 方瞋瞻以待, 乃以不習華語之人, 爭抗於威怒之際, 其僨事必矣。 此兩人俱當改差, 以諳委事理慣熟華語者帶行, 而加出質問譯官二人, 亦以曾經上通事者擇定, 俱勿拘常規, 以濟國事, 似爲合宜, 惶恐敢稟。 且禮曹以外國得罪於上國, 可爲裁減員役, 故啓請加送譯官。 然則軍官等諸員役, 竝可一體加出。 例帶子弟一員、軍官六員、外軍官二員及打角、譯官子弟等, 似當依平時率去。 但使臣例帶義州官奴, 以供廚役, 而規外難於率行, 越江臨時, 必汰去應行員役, 事甚不妥。 臣行適當諸衙門瞋怒之日, 脫有緩急, 則分疏辨覈, 不可無書字者。 寫字前參奉宋孝男, 以軍官稱號帶行, 其餘則猶差批中虛其名, 擇義州廚子, 臨時塡名帶去何如?" 傳曰: "此行必有難處之事。 所帶譯官, 各別擇送。")
地名: 義州 (平安道, 府)
年: 1613.0

○功臣凡四號。 一曰: "竭忠盡誠同德贊謨佐運衛聖功臣。" 【二等減佐運二字, 三等減同德贊謨佐運六字。】 一等十人, 二等十七人, 三等五十三人。 崔興源、鄭琢、尹斗壽、李恒福、尹自新、沈忠謙、柳自新【王妃父。】 等爲之首。 宦官、掖庭官、書吏等皆參錄。 然多已故之人, 以嫡子孫代位。 二曰: "效忠奮義炳幾決策翼社功臣。" 【二等減決策二字, 三等減炳幾決策四字。】 一等五人, 二等十五人, 三等二十八人。 許筬、金履元【卽信元改名。】、柳希奮、崔有源、尹孝全等爲之首。 宦官、衛士, 皆參錄。 三曰: "輸誠結義奮忠效節定運功臣。" 【二等減效節二字, 三等減奮忠效節四字。】 一等二人, 二等五人, 三等四人。 李山海、鄭仁弘、李爾瞻、李惺等爲之首。 四曰: "奮忠秉義決幾協謀亨難功臣。" 【二等減協謀二字, 三等減決幾協謀四字。】 一等二人, 二等十二人, 三等十人。 申慄爲之首。 合一百七十人。 所謂‘衛聖功臣’者, 錄壬辰從王於伊川、全州者也。 皆以義州扈從諸臣, 分送爲撫軍司者, 道路攀附者亦多, 其已參扈聖功臣者二十人矣。 初, 王之分朝, 本無征討之效, 以宣祖之命, 從王而行者, 尤無可紀之勞。 王旣以此受尊號, 欲廣樹恩私, 所錄多於扈聖功臣。 所謂‘翼社功臣’者, 錄誣告臨海君逆謀及鞫獄諸臣也。 宣祖纔殯, 嗣君初政, 首起大獄, 戕害至親、宗室、名將, 多無辜掠死者。 失人望而損國脈, 莫此爲甚, 有可誅而無可賞, 王特命錄功。 參論三司之官, 不考首從, 竝錄之。 守門將金渭自言: "獨見臨海君宮奴, 裹鐵槌大劍, 入宮門。" 當時皆以爲: "渭守門而不覺捕, 任其闌入, 及獄發乃言, 疑有姦。" 大臣欲鞫問, 而王怒不許, 竟以渭言成獄, 至是錄二等, 封松山君。 渭本金堤人, 鄕里唾罵。 沈喜壽初信崔有源之言, 預聞三司之啓, 又以參鞫之勞, 與諸大臣, 【李元翼、李德馨、李恒福、李山海、尹承勛、奇自獻。】 同錄二等。 喜壽恥之, 辭不免, 非啓、箚則不書功臣號。 所謂‘定運功臣’者, 以鄭仁弘疏論柳永慶功也。 王在東宮, 自以多失德, 疑宣祖有貳於他子, 頗自結於外臣, 戚里柳、鄭家陰爲之主, 遂有柳永慶謀危之說, 仁弘瞷其意, 以保護自任, 上疏論永慶, 以試上意。 宣祖果大怒, 欲盡誅仁弘之黨, 蓋疑東宮樹黨傾己也。 當時事將不測, 會上薨得解。 仁弘之於王之父子, 可謂不忠而無功, 王悅其佑己, 稱爲大勳。 李山海、李爾瞻等, 皆以潛相結義得錄, 然人無知者。 所謂‘亨難功臣’者, 申慄誣告之功也。 殺無辜王孫, 流毒黃海一道。 人皆欲食慄之肉, 而王尤寵之。 其參鞫諸臣, 無論日月久近竝錄之。 四功臣, 一時超陞, 自下僚爲宰相者殆半, 封府院君者二十七人, 朱紫金犀, 徧於班行。 錄原從者以萬數, 子孫增秩及以不及正勳得加資者, 不可勝紀。 李爾瞻參錄三功臣。 臨海獄告變之初, 爾瞻自謫所未還, 不得預其謀, 以爲大恨。 乃自言: "曾爲正言時, 唐將欲見臨海, 我倡論啓請止之。 此爲預杜逆萌之功。" 又引其時諫長鄭經世爲證, 先加經世資一級, 自錄翼社三等, 其實非爾瞻所倡論, 又不干獄事, 其謬濫皆此類也。 

○因義州府尹狀啓, 傳曰: "中朝事, 大可虞。 此意下諭于使臣處, 俾勿夜行, 十分愼之。" 【以奴種啓釁故也。】
地名: 義州 (平安道, 府)
年: 1614.0

○備邊司啓曰: "分守道移咨之事, 當待其回答而處之。 但其論議, 朝廷之上亦未有定, 前頭之事, 難可預料, 在我應行之事, 斷不可付諸尋常中也。 若遲疑遷延, 玩愒時日, 天朝卒然有催督之擧, 則勢未免蒼遑顚倒。 此非細故, 極爲可虞。 我國之兵, 雖不進攻奴穴, 聚待義州近境而罷, 似或有之。 軍兵則兵曹旣已條陳, 如或有不便, 當加酌量整齊, 以爲不時調送之地, 軍糧則非倉卒容易可辦之物, 萬兵數朔之糧, 令戶曹亦預爲料理, 十分講究, 姑先備儲於義州等官似當。 此二款, 令該曹急速擧行。" 傳曰: "姑待分守道回咨後處之, 而邊備則更加下諭, 使之十分戒嚴, 着實擧行。" 【按, 是時奴虜强大, 中朝欲用兵討平, 分守總兵移咨, 諭以助兵之意。】
地名: 義州 (平安道, 府)
年: 1615.0

○平安兵使馳啓(曰: "臣七月二十六日, 自義州馳到昌城, 接伴官蔡承先會坐接話之際,)
              廟洞權管(鄭得善)馳報: ‘唐人三名, 來到越邊, 高聲唱呼, 問其所由, 則「七月二十三日, 奴賊無數出來, 圍住淸河堡, 沿江唐人等如是奔走」云云。’ 于差官親到江邊, 更問曲折, 則亦如馳報辭緣, 于差官家人, 自寬奠來到江邊, 言于差官曰: ‘原來之言虛矣。 奴賊七月二十三日多數出來, 圍抱淸河堡, 方欲相戰, 而賀副摠領騎兵, 從間道潛進賊後結陣處, 焚蕩剿殺, 則賊徒解圍, 還引其兵。 淸河堡城中南兵, 多放火箭, 賊兵所傷甚多, 賀副摠斬馘一百六十餘名。 賊徒勢縮氣拙
              挫, 因爲退北, 已還其巢, 時無賊蹤。 而自此去淸河, 不甚相遠, 故村落居人, 遑遑奔走’云云。 差官極以爲喜悅。 以此觀之, 則勝戰之狀, 明白無疑。" 云云。 

○乙卯九月二十四日丁酉, 司憲府啓曰: "(頃日謁聖後還宮時, 近仗不謹, 移輦逼近御前, 事極駭愕。 侍衛內乘、挾輦內官, 請竝命拿鞫。)
              義州府尹朴燁, 爲人暴虐, 視民命如草芥, 到處居官, 以殺人爲能事。 近授本州, 益肆其毒, 無辜被殺, 不知其數, 吏民驚駭, 相繼流散, 關防重地, 日就空虛。 至如剝割聚斂, 淫奸府婢, 乃其餘事。 如此之人, 不可尋常治之。 請命削奪官爵。" 

○司諫院啓曰: "(二十二日, 謁聖還宮宗廟前路, 自上下輦時, 近仗移輦, 幾逼上前, 極爲驚駭。 兩內乘, 請命拿鞫; 挾輦內官, 不謹檢察, 亦與內乘無異, 請竝命拿鞫。)
              義州府尹朴燁, 性本殘酷, 濫用刑杖, 到處殺人, 不知其數。 及授本職, 益肆其毒, 小不如意, 輒加慘刑, 吏民之斃, 亦不知幾許, 環府之民, 怨呼徹天。 其他剝民膏血, 希望爵賞, 私奸府婢, 恣行淫穢, 不一而足。 所聞騰播, 國人齊憤。 請命削去仕版。" 答府院曰: "(內乘、內官已爲推考, 不允。)
              朴燁豈至如此? 無乃風聞失實乎? 唐差官方在我境, 此時不可削版。 勿爲煩論。" (內乘、內官事卽停, 朴燁)連啓, 不從。 至十月十六日, 諫院停啓, 十九日復發連啓。 

○司諫鄭造、正言韓玉啓曰: "待罪言地, (悠悠泛泛,) 莫補絲毫。 論事不切, 誠未格天, 奉職無狀, (自犯物議, 從他笑罵, 罪戾山積。 況當鞫逆之日, 瀆擾引嫌,) 罪合萬死。 南海罪人成俊耉
              家舍造給守令治罪事則本院啓辭也。 本道監司已爲査覈狀啓, 啓下禁府, 今過二十有五日, 尙稽回啓, 使撤毁圍籬、造給家舍之守令, 得保在官, 使蔑法跋扈、安居深閣之罪人, 晏然偃息。 臣等矇然不察, 未卽糾劾, 不職之失, 在所難免。 至於義州府尹朴燁多殺人命, 淫奸府婢, 恣行貪饕, 罪固罔赦。 而久未蒙允, 臣等徒知上下相持之爲未安, 而率爾停啓矣。 今聞物議, 府有一婢, 乃燁所奸之人, 燁以書狀官崔應虛曾私此婢, 與之同餞于鴨江。 及其餞罷, 乃以其婢, 結縛沈江, 繫舡往來云。 蓋不勝妬忌之心, 而爲此無理之事, 燁私奸之狀, 益著無疑。 且府別監李春發之子, 弓馬之技爲一府第一, 而燁因怒杖殺之。 有戶長吏聞燁欲杖, 自縊於官門, 此殺人之昭著者也, 其他被杖殞命, 不知其幾。 且大同屬驛名馬, 以賤直抑賣而奪之, 遼東軍價布, 盡爲貿參於江邊, 以爲入己之資, 此其貪取之實狀也。 物情譁然, 以臣等徑先停啓爲非。 臣等所失, 至此尤大, 決不可仍冒, 請命罷斥臣等之職。" 答曰: "勿辭, 退待(物論)。"

○司諫院啓曰: "義州府尹朴燁性本殘酷, 到處殺人, 不知其數。 及授本職, 益肆其毒, 小不如意, 輒加慘刑, 吏民之斃, 不知其幾許。 環府之民, 怨呼徹天, 流入他境, 意外不測之變, 有不忍言。 其他剝民膏血, 希望爵賞, 私奸府婢, 恣行淫悖之事, 不一而足。 所聞騰播, 國人愈憤, 請勿留難, 亟命削去仕版。" 答曰: "所論過矣。 不允。" (仍連啓。 不從。)
地名: 義州 (平安道, 府)
年: 1617.0

○(朝鮮國王爲循例便民, 以裕國課事。 准欽差遼東、鎭江等處地方遊擊將軍都指揮使丘, 咨前事節該: "准直隷永平府駐箚遼陽理刑兼領兵推官蕫手本, ‘蒙欽差分守潦海
                東寧道兼理邊備屯田山西布政使司右參政顧憲票: 「蒙欽差巡撫遼東地方贊理軍務兼官備倭都察院右僉都御史李批狀據: 『商民張彦順等告稱, 乞要仍開中江市口等情。』 蒙批分守道査報。」 蒙此備移過府, 煩査中江始於某年間, 奉何衙門明文開市, 後因何事, 亦奉某衙門明文停止, 今商民等告要復開應否, 准從逐一, 備査明白, 希文回復, 以便覆議轉詳等因。’ 准此爲照馬市之開, 兩利之道也。 今商民張彦順等告要復開市口, 果否便益, 應否准從, 貴國煩請査議妥當, 速咨復回, 以便覆議轉報等因。" 准此行間, 續於本年六月二十一日, 又准欽差遼東
                鎭江等處地方遊擊將軍都指揮使丘, 咨同前事節該: "商民張彦順等各告緣由, 本年四月, 移咨貴國去後, 至今未准回復。 今准府衙門屢次行催, 爲此再咨。 前去貴國煩爲査照先今事理, 速査中江應否開市, 火速咨復施行等因。" 准此行據議政府狀啓節該: "案査先該萬曆二十一年十二月據戶曹呈節該: ‘自經兵禍, 農桑竝廢, 一應官軍糧餉及本國經費, 十分匱乏。 平安一道霜雹爲災, 禾穀不登, 各處飢民賑救無策。 而遼東地方米豆甚賤, 合無於中江去處姑開場務通行賣買等因。’ 咨報遼東都司。 去後隨該萬曆二十二年三月, 准遼東都指揮使司咨節該: ‘准欽差分守遼海
                東寧道兼理邊備屯田山東布政使司右參議楊咨: 「蒙欽差總督薊、遼、保定等處軍務兼理糧餉及防海禦倭軍務兵部左侍郞兼都察院右僉都御史顧批: 『該本道呈, 蒙本部院批據, 遼東都司呈前事蒙批, 分守道査議通詳徼。』 又蒙欽差巡撫遼東地方贊理兼管備倭都察院右僉都御史韓批據: 『本司呈同前事蒙批, 分守道査報。』 蒙此隨行會, 准遼東掌印都司崔咨會: 『准寬典副總兵佟養正手本, 回稱: {査議得中江係長奠堡該管地方, 離義州約四里許。 近因倭奴侵犯朝鮮, 於西岸奉明, 築建墩臺, 仍隔鴨綠一帶。 今彼國近遭兵荒, 時値匱乏, 似當相時制宜以贍其用, 合無於中江貢道處所築一土圈, 或准一月一市, 或准半月一市, 稍待彼國兵息年豐, 卽行停止, 惟復以原無此例謝絶緣由。} 回復到司, 該本司看得:{朝鮮今被倭殘, 不能依時耕種, 或糊口不繼。 蹔求我地商賈交易, 此圖一時之便, 非長久計也。 揆佟副將要於此處築圈, 又定日期, 民不便也。 上年, 曾許我民過江在義州鎭交易。 合無准令我民赴彼發賣, 不必築圈建署, 不必委官抽稅, 候倭盡歸, 卽行停止。} 仍請告示, 嚴諭緣由。』 復回到道, 該本道看得: 『朝鮮原屬藩國, 有無自當相通。 卽其城破民殘, 尙發兵徵餉, 以恤其患, 豈可閉糴厲禁, 以重其危? 彼此貿易, 吾人亦有利焉。 倭退卽止, 不得日益月長, 斯亦計之得者。』 緣由具呈, 本部院蒙批: 『如議一面行之, 不可一切多事以擾。』 蒙此合咨前去。」 准此擬合就行貴國査照, 省令彼國人民准來中江逾往交易。 仍候題允至日, 另文回復知會等因。’ 准此就依遵行, 此卽當初中江開市之曲折也。 後於倭退之後, 節經經略、撫院, 移咨革罷, 而乃爲高太監所沮。 因循累年, 至有無藉棍徒奸猾不良之輩, 攙越境界, 戕殺人命之變, 惹起生事, 恐致滋蔓, 所係非細。 爲此復於三十七等年, 節將罷革關市事理, 咨報禮部、撫院等衙門。 續該四十一年正月二十六日, 本國准欽差都司僉書管遼東、鎭江等處地方遊擊將軍事署都指揮僉使唐咨, ‘爲革罷關市事。 准欽差整飭金復海蓋兵備帶管分守道事山東布政使司右參政劉手本: 「蒙欽差巡撫遼東地方贊理事務兼管備倭都察院右副都御史楊案驗: 『准欽差總督薊、遼
                保定等處軍務兼理糧餉經略禦倭兵部右侍郞兼都察院右僉都御史薛咨據: {本國咨本部院, 爲照鴨綠江關市部文議罷, 則搉稅似應停止。 矧今倭警屢聞, 脫有奸人, 以商販爲名, 窺我虛實者, 關係非細。 爲此除批行分守道外, 合咨前去煩照, 咨備禮部咨文事理, 一倂轉行該道酌議停止。} 准此案仰本道卽便酌議, 自四十一年停止, 呈報本院, 以憑咨復等因。』 蒙此備移過府。」 准此合咨前去等因。’ 准此又准遼東都指揮使司咨、欽差整飭遼東
                開原等處兵備帶管分守道事山東按察使僉事郭咨, 蒙欽差巡撫遼東地方贊理軍務兼管備倭都察院右副都御史楊案驗, 准欽差總督薊、遼、保定等處軍務兼理糧餉經略禦倭兵部右侍郞兼都察院右僉都御史薛咨, 同前事。 准此所據開市停止一節, 旣有總督、撫院、分守等各衙門咨、案、移會明文就看, 該管官司遵行知會, 一切停止, 回報鎭江、遊府, 以便轉報, 此卽關市革罷停止之卷案也。 今該前因臣等竊詳, ‘開市之設, 蓋出於一時救急之權宜, 原非久遠遵行之成例也。 倭退之後, 經略萬、撫院趙咨令停止, 而爲高太監所沮, 因循有年。 不期法久弊成, 利在奸生, 有等無賴蚩氓, 益肆其猾, 始有犯禁潛商, 終乃殺越攘貨, 誠非細。 故爲此不得不具陳利害, 固請停罷。 玆者商民張彦順等, 要復開市告蒙撫院, 批下致此遊府咨來。 乃以果否便益、應否准從爲問, 可見各衙門欲爲詳覈審處之意也。 蓋貿遷有無, 商民之小利; 玩法惹釁, 疆場之大患。 察此二者, 便否可斷, 況前此停止革罷, 旣經督撫等衙門體審査處通行, 卽日本國委難容易擅議。 合無備將前因開市、停市緣由, 咨復鎭江、遊府。’ 相應等因具啓。" 據此擬合就行, 爲此備行咨復, 煩乞貴府曲諒轉報施行。 須至咨者。 右咨欽差遼東、鎭江等處地方遊擊將軍都指揮使丘。)
            

○丁巳十月初三日甲午傳曰: "赴京員役以進士帶去, 有前例乎? 察啓。" 吏曹啓曰: "赴京員役以進士口傳, 近無規例。 軍官一事, 兵曹句管矣。" 傳曰: "知道。 赴京員役以進士帶去, 極爲不當, 冬至上、副使推考。 且凡赴京使臣每到義州, 越江臨時, 以本州官奴換帶以去, 事甚不當。 今後分明有頉者外, 勿令換去。 如生･進、儒生, 子弟外勿許帶去事, 申飭擧行。"
地名: 義州 (平安道, 府)
年: 1624.0

○壬辰/上朝講《孟子》于資政殿。 領事尹昉曰: "吏曹用人之際, 每患乏人。 今有大赦, 宜用曠蕩之典。 閔聖徵最合監司之任, 而方在罪籍, 不得注擬矣。" 上曰: "閔聖徵實有制豪强之才耶?" 鄭經世曰: "先以制豪强爲心, 故多有偏係之事矣。" 昉曰: "近日毛都督多發怒言, 蓋由柳斐之相失故也。 欲爲鎭定, 昨已請拿矣。" 上曰: "柳斐受國重任, 不爲盡心, 罪當拿來, 而第以都督之怒而每每拿來, 則恐有後弊也。" 昉曰: "此時義州之任, 不可不擇送。 皆以柳琳爲可合, 而柳琳方受山城之任, 或云李莞亦可, 而莞時爲湖西閫帥。 金浚亦可, 而但職秩不及, 未知如何。" 大司諫崔晛曰: "金浚雖曰人才, 而臣曾聞其殺人, 恐其不合於關防重任也。" 上曰: "未差之時, 宜加愼擇。 前日柳斐之受此任, 咸以爲得人, 而頃見元帥狀啓, 則多有不可之事矣, 尹璛何如?" 知事金瑬曰: "璛豈偶然哉? 惟李莞之才, 極難得, 而方在閫任矣。" 經世曰: "莞誠爲可合, 則義州重於他方, 差送何妨?" 上曰: "尹璛終何如?" 特進官李曙曰: "尹璛性太急, 必與唐將相詰矣。" 經世曰: "臣曾見金浚之爲人, 有氣魄, 且多讀兵書云, 而其性氣急遽, 其得都督之歡心, 未可必也。" 李潤雨曰: "臣曾聞适難時, 諸將皆奔潰, 而獨竹州府使金浚, 略不動搖, 把守江灘云, 甚可奇也。" 昉曰: "刑曹罪人啓覆之擧, 久廢不行, 今冬則不可不爲也。 昔在宣祖朝, 亦嘗啓覆, 而自下不知坐次, 故自上模畫坐次而下。 臣於其時, 以承旨獲參, 而不能記憶矣。" 上曰: "爲之可也。" 潤雨曰: "湖南儒生二十餘人, 聯名上疏, 極陳宮奴作弊之事, 而自上以勿施爲敎, 外方之人以爲與廢朝時無異云。 不料聖朝又有此事也。" 瑬曰: "臣伏見諫院箚中陳軍官之弊曰: ‘千百爲群, 以衛私室。’ 當初不料至於如是之多, 而自爾至此。 此雖非爲衛私室, 而諫官之言是矣。" 崔晛曰: "武士之欲免赴防者, 謀屬軍官, 而他日不戢之弊, 亦甚可慮矣。" 上曰: "此爲目前之患而設, 豈至有他日之弊乎?"

○己卯/假撻劉止權、盧甚官等來言于義州府尹曰: "爲㺚兵所侵, 離發本土, 今將歸順毛將, 而奴酋八將軍馬, 託稱山行, 自鐵陽、寬奠等處, 搜捕剃漢, 勿論老弱, 盡數廝殺, 而還向城中云。" 都元帥李弘冑以賊兵橫行, 厮殺遼民, 雖未知虛實, 而情形叵測, 防備瞭望, 日新撿飭等因, 馳啓以聞。

○參將徐孤臣見昌城府使金時若曰: "游擊朱尙元差人, 自虜中來言: ‘夷兵三萬、漢兵四萬, 屯駐盖州、海州、遼陽、瀋陽、鐵嶺之間, 南北四百里、東西二百里, 漢人內耕, 夷人外衛, 賄結西達, 以窺山海關, 而宣、鐵、義州兵馬爲遼陽後患, 與朝鮮沿江城堡, 勢不可竝立。 待江凍氷堅, 奴酋已定東犯之計, 自十二月初十日, 至明年正月二十日, 共四十日則十分嚴防云。’ 又言: ‘毛將差一枝兵, 由寬奠、靉陽、孤山, 以逼遼陽, 又差一枝兵, 由鳳凰城、高嶺以逼海州, 又檄差石城島兵, 以逼盖州, 四路進兵, 分散奴勢, 使不得東犯云。’ 平安兵使鄭忠信, 馳啓以聞。"
地名: 義州 (平安道, 府)
年: 1625.0

○都元帥李弘冑馳啓曰: "平安兵使自前冬防昌城者, 以與賊窋相近故也。 今則奴賊據有遼陽, 義州爲對壘之地。 以時勢言之, 則兵使似當移駐義州, 而賊謀之或昌或義, 未可的料。 昌、義之間, 二百餘里, 聞變馳援, 勢所未及。 安州則當南路之要衝, 此實控扼咽喉之地, 不如使兵使領率精兵, 留在安州, 邊上有警則或左、或右, 前進(猗)
                〔犄〕
              角, 固守安州, 似爲得計。" 朝廷許之。

○令平安道監兵使開錄昌、義兩府積勞將士可合擢用者以聞。 時奴賊新據瀋陽, 兵勢益盛, 有意西犯, 往來遼陽。 故昌、義之間, 枕戈待警者已久。 廟堂以爲不可無慰悅將士之擧, 上乃下諭於平安監司李尙吉、兵使南以興曰: "義州、昌城八年待變之地, 出身將官, 不避暑雨霜雪, 長在城上, 擐甲枕戈之苦, 思之可愍。 遠方之人, 未霑一命, 積勞抱屈, 枯項而死, 將士愁苦, 邊情解體, 脫有緩急, 難得其死力。 其中豈無智勇材力之士可合千夫百夫之長者乎? 兩府出身將官積年勤勞之人, 卿其開錄職名, 註其勤勞, 博採公議, 等第高下, 從速啓聞, 以憑收用。"

○毛都督(票)
                〔標〕
              下將官易承惠, 遣手下軍兵, 招諭遼東
              千山寺僧祖寧。 祖寧率寺僧二百人、眞㺚一人、驢馬共二十餘匹, 一時度江。 義州府尹李莞見祖寧, 使譯官盤問賊情, 則祖寧答云: "奴酋頃間用兵, 錦州衛多被敗殺, 第二子傷死。 今則賊兵不過二萬, 自知失勢, 搬移瀋陽云。" 朝廷聞之, 或以爲祖寧媚悅之言, 不可取信。

○毛都督以爲賊將李永芳到鳳凰城求和, 遣參將、遊擊時可達、杜貴等七將, 領六千兵, 發向義州, 或云都督之詭言矣。 
                【李永芳以中朝將帥, 當遼陽陷沒, 投附奴賊者也。】
              
            

○戊戌/平安道監司李尙吉馳啓曰: "卽見義州府尹李莞所報, 則都司徐景栢、參將易承惠等, 領軍兵, 捕獲眞、假㺚二百餘名出來, 而眞㺚言: ‘奴酋於六月初八日, 率兵來到遼東城, 與西㺚連和, 使其第四子, 領兵三千餘名入去, 而今至月餘, 尙不還歸。 蓋似見賣於西㺚, 而未能的知’" 云。 又啓聞善治守令宣川府使成俊耉等七人, 請加褒賞, 乃命或賜馬, 或賜表裏。

○丙午朔/備邊司啓曰: "卽見義州府尹李莞狀啓, 韓賊投虜之說, 頗似詳實。 姜弘立等聞韓賊欺瞞之說, 誤認其老母、妻子被誅, 則必誠心附賊, 如李陵之辜恩負德。 如使弘立之子、或其奴子, 持各人家信, 潛入虜中, 令弘立等得知其家屬無恙, 想必覺悟圖報於本國, 而韓賊不得售其凶計。" 從之。 於是, 將資送姜弘立子璹、朴蘭英子雴, 而雴則除實職以遣之。 適其時, 毛將因事生怒, 故恐爲執言之地, 竟不果行。

○乙未/體察使張晩, 自西路復命, 上引見于資政殿。 上曰: "奴賊形勢如何, 防守之事亦如何也?" 晩曰: "近無偵探往來, 奴賊情形, 無憑可聞。 以臣愚見, 似不必憂, 而防備軍兵甚少。 若有事變, 則黃海及平安兩道下番軍, 竝爲添入之意, 已言于副使。 水上各鎭, 若碧潼、渭原、理山、江界等邑, 防戍尤單弱, 賊若入寇, 抵當無策, 故亦已分送若干軍兵矣。" 上曰: "軍數如是草草, 將何以防守乎?" 晩曰: "沿江諸邑, 旣已把守。 定州牧使丁好恕以爲: ‘宣、郭之兵, 若付于己, 凌漢山城當以死守’ 云, 依其言許之。 寧邊本城, 闊大難守, 而判官洪鎬, 更爲修築, 城甚堅固, 且有兵三四千, 賊必難犯。 人民皆願入守, 士卒亦有激勵之心。 鎬之才局如此, 深可嘉也。 李莞
              
                〔以〕
              爲: "屯田于閑曠之地, 可得萬餘碩之穀’ 云矣。" 上曰: "義州防軍與兵民, 其數幾何?" 晩曰: "本府及邊堡之軍, 竝與村民而計之, 則幾至四五千矣。 渠以爲: ‘若得六七千兵, 則可以守之’ 云, 故旣已分送三千矣。" 上曰: "平壤城池, 倉卒修築, 能無欠缺乎?" 晩曰: "城堞完固, 砲樓材木, 亦已團聚, 似勝於黃州。 且此賊不解攻城, 苟得其人而守之, 則賊豈易犯乎?"